Dugókra kell számítani a 82-es főúton
Folytatódik a főút felújítása, ezért a munkálatok miatt fennakadások lehetnek a forgalomban. Az 1401-es mellékúton szintén dolgoznak a szakemberek.
A Magyar Közút Nonprofit Zrt. az országos szinten 34 milliárd forint összértékű útfelújítási munkálatainak keretében felújítja a 82-as főút 2,9 kilométeres szakaszát, valamint a 1401-es jelű Győr-Mosonmagyaróvár összekötő út 3,5 kilométer hosszú szakaszát. A munkálatok a 82-es főúton 2014. február 24-től, a 1401-es mellékúton pedig 2014. február 27-től zajlanak. A beruházást a megfelelő időjárási körülmények között folyamatosan végzik, hogy minél hamarabb befejeződjenek az útrekonstrukciók.

A 82-as főút 2,9 kilométer hosszon újul meg az 57-es és a 60-as kilométer szelvények között, amely részben Écs belterületét is érinti, a kivitelezési munkálatok 2014. február 24-én indultak el. A beruházás során a szakemberek az útszakaszt teljes szélességben felújítják, a burkolat 5 centiméter vastagságú marása után a felület újraaszfaltozását is elvégzik.

2014. február 27-én elkezdődnek a 1401-es jelű Győr-Mosonmagyaróvárt összekötő út felújítási munkálatai is, összesen 3,5 kilométer hosszon. A felújítás érinti a dunaszentpáli és a mecséri csomópontok közötti külterületi szakaszt.

Jelenleg az érintett szakaszokon ideiglenes forgalomkorlátozásokra, sebességkorlátozásra, fél pályás útszűkületre kell számítania a közlekedőknek. A munkálatok várhatóan 2014. március második felében fejeződnek be.

A Magyar Közút Nonprofit Zrt. a lakosság megértését és türelmét is kéri a munkák idejére.
Belföld